Document ID: 32002R1147

Tarybos reglamentas (EB) Nr. 1147/2002,
2002 m. birželio 25 d.
laikinai sustabdantis kai kurioms importuojamoms prekėms, turinčioms tinkamumo skraidyti pažymėjimus, taikomus autonominius bendrojo muitų tarifo muitus
EUROPOS SĄJUNGOS TARYBA,
atsižvelgdama į Europos bendrijos steigimo sutartį, ypač į jos 26 straipsnį,
atsižvelgdama į Komisijos pasiūlymą,
kadangi:
(1) Neapmuitinamų dalių, komponentų ir kitų prekių, naudojamų orlaiviams gaminti, remontuoti, prižiūrėti, rekonstruoti, modifikuoti arba perdirbti, muitinės procedūros turėtų būti supaprastintos.
(2) Norint pasiekti šį tikslą tikslinga sustabdyti autonominių muitų taikymą importuojamoms prekėms, turinčioms Bendrijos arba trečiosios šalies aviacijos tarnybų įgaliotos įstaigos išduotus tinkamumo skraidyti pažymėjimus.
(3) Atsižvelgiant į tai, kad orlaivių sektoriuje naudojamų dalių ir komponentų kainos paprastai yra ne mažiau kaip tris kartus didesnės negu kitais tikslais naudojamų panašių prekių kainos, pavojus, kad be muitų įvežtos prekės gali būti naudojamos kitose pramonės srityse, yra labai nedidelis.
(4) Muitų sustabdymas palengvintų orlaivių sektoriaus ūkio subjektų administracinę naštą, nes tai sumažintų šių bendrovių poreikį naudotis muitus sustabdančiu režimu, tokiu kaip lengvatinių tarifų režimas, taikomas prekėms dėl jų galutinio panaudojimo, laikinai įvežamų prekių neapmokestinimo arba laikymo muitinės sandėliuose. Be to, tai įgalintų mažas ir vidutines įmones, kurios iki šiol negalėjo pasinaudoti muitų sustabdymo režimu, tapti konkurencingesnėmis didesnių šio regiono įmonių atžvilgiu.
(5) Kadangi tinkamumo skaidyti pažymėjimai ne visuomet lydi transportuojamas prekes, turėtų būti nustatyta tvarka, leidžianti muitinėms identifikuoti pažymėjimus per patikrinimus vietoje po to, kai prekės išleidžiamos į laisvą apyvartą.
(6) Atsižvelgiant į aviacijos sektoriaus taisyklių sudėtingumą, muitinės turėtų turėti galimybę importuotojo sąskaita kreiptis į nacionalinių aviacijos tarnybų atstovus dėl ekspertizės, jei yra rimto pagrindo manyti, kad tinkamumo skraidyti pažymėjimai yra suklastoti ir jei to negalima išspęsti kitaip. Tačiau prieš imdamosi tokių veiksmų, muitinės turėtų įvertinti ekspertizės išlaidas, palyginus su importuojamų prekių kiekiu ir muito, kuriuo rizikuojama, dydžiu, siekiant išvengti situacijų, kai pasirodo, kad pažeidimo nebuvo, o lengvatos, kuria sustabdžius muitą pasinaudoja importuotojas, suma buvo panaudota apmokėti už ekspertų išvadas.
(7) Remdamasi iš valstybių narių gauta informacija, Komisija turėtų parengti ataskaitą apie jų patirtį taikant šį reglamentą.
(8) Atsižvelgiant į šio reglamento svarbą ekonomikai, būtina taikyti skubos pagrindimą, numatytą prie Europos Sąjungos sutarties ir prie Europos Bendrijų steigimo sutarčių pridėto Protokolo dėl nacionalinių parlamentų vaidmens Europos Sąjungoje I straipsnio 3 punkte,
PRIĖMĖ ŠĮ REGLAMENTĄ:
1 straipsnis
Autonominiai bendrojo muitų tarifo muitai, kuriais apmokestinamos dalys, komponentai ir kitos prekės, skirtos naudoti civiliniuose orlaiviuose arba kaip jų dalys ir klasifikuojamos bendrojo muitų tarifo 25-97 skirsniuose bei turinčios Bendrijos arba trečiųjų šalių aviacijos tarnybų įgaliotųjų įstaigų išduotą tinkamumo skraidyti pažymėjimą, sustabdomi.
2 straipsnis
1. 1 straipsnyje nustatytas sustabdymas taikomas tuo atveju, jei, deklaruojant prekes prieš jas išleidžiant į laisvą apyvartą, muitinei pateikiamas tinkamumo skraidyti pažymėjimo originalas.
Jei tinkamumo skraidyti pažymėjimo originalo neįmanoma pateikti tada, kai prekės išleidžiamos į laisvą apyvartą, sustabdymas taikomas tuo atveju, jei prekybinėje sąskaitoje faktūroje arba prie jos pridėtame dokumente pateikiama atitinkamų prekių pardavėjo pasirašyta deklaracija. Reikiamos deklaracijos pavyzdys pateikiamas priedo A punkte.
2. Bendrojo administracinio dokumento (BAD) 44 dalyje importuotojas įrašo priedo B punkte pateiktą tekstą.
3. Jei prekės į laisvą apyvartą išleidžiamos supaprastinta tvarka vadovaujantis 1992 m. spalio 12 d. Reglamentu (EEB) Nr. 2913/92, nustatančiu Bendrijos muitinės kodeksą [1], importuotojas į BAD (44 dalį) arba į kitą patvirtintą BAD keičiantį dokumentą įrašo priedo B punkte pateiktą tekstą.
Tokiais atvejais apmuitinimas sustabdomas, jei pateikiami šio straipsnio 1 dalyje nurodyti dokumentai pagal leidimo taikyti supaprastintą procedūrą sąlygas, galiojusias tuo metu, kai papildoma deklaracija pateikiama kompetentingai muitinės įstaigai.
3 straipsnis
Jei muitinės turi rimto pagrindo įtarti, kad tinkamumo skraidyti pažymėjimai yra suklastoti ir jei šio reikalo negalima išspręsti kitaip, jos gali kreiptis į nacionalinės aviacijos tarnybos atstovą su prašymu importuotojo sąskaita pateikti ekspertų išvadas.
Tokiais atvejais muitinės atsižvelgia į importuojamų prekių kiekį ir muito, kuriuo rizikuojama, dydį, siekiant, kad importuotojas nepasinaudotų tuo, kad sustabdyto muito suma panaudojama užmokėti už ekspertų išvadas, jei tyrimas rodo, kad pažymėjimų išdavimo taisyklės nebuvo pažeistos.
4 straipsnis
Remdamasi iš valstybių narių gauta informacija, Komisija pateikia Tarybai ataskaitą apie šio reglamento taikymo patirtį ne vėliau kaip per trejus metus nuo šio reglamento įsigaliojimo.
5 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 2002 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Liuksemburge, 2002 m. birželio 25 d.

Labels: 3
8
1
15